Document ID: /roh_data/filtered/fineweb-2-filterrobots_roh.jsonl.gz/36110

In november 2022 han ins cumenzà las lavurs da filmada a Rain dal Nord-Vestfalia en Germania, pli tard sin la «Schatzalp» a Tavau, vairamain il lieu central dal film «Davos». Actualmain vegn però filmà a Vulpera en Engiadina. Tenor il producent Stefan Eichenberger na datti a Tavau nagina plazza istorica che represchentescha la situaziun d’avant 100 onns, quella han ins chattà a Vulpera.
«Davos» – in film dal 1917
Ina tgirunza da malsauns Svizra cun il num Johanna Gabathuler lavura ord pajas durant l'emprima guerra mundiala. Ella turna en Svizra cun in uffant illegitim, ma quel vegn piglià davent dad ella. Per survegnir enavos l’uffant cumenza ella a collavurar cun agents da spiunascha da la Germania. Tuttenina daventa ella la persuna principala che decida tranter guerra e pasch.
Quest film vegn realisà en collavuraziun tranter SRF ed ARD e vegn a custar bunamain 15 milliuns francs. Il film è pensà per in public internaziunal.
Autur da l’istorgia è il Svizzer Adrian Illien dal chantun Zug. El è persvadì che questa seria en sis parts daventa in success, plinavant vesa el grondas parallelas cun il temp dad oz.
Tavau era durant la guerra mundiala in center d’inscunter da persunas che avevan grondas influenzas sin la guerra, plinavant eran ils onns 1918 fin 1920 ils onns nua che regnava la malsogna spagnola. Cun il WEF e cun la pandemia da corona dastgan ins senz’auter trair tschertas parallelas, uschia l’Autur Adrian Illien.
La seria en sis parts vegn emessa a partir da l'enviern 2023/24 sin SRF1.